**Siegfried Theiss** (\* 17. november 1882, Bratislava – † 24. január 1963, Viedeň) bol rakúsky architekt slovenského pôvodu, člen Bund Deutscher Architekten. Študoval na Technickej Univerzite vo Viedni spolu s Friedrichom Ohmannom, kde sa neskôr stal profesorom.

Prax
----

Pracoval s Maxom Ferstelom.

V rokoch 1907 až 1961 bol jeho partnerom Hans Jaksch v ich architektonickej kancelárii **Theiss & Jaksch** vo Viedni. Theiss & Jaksch často vyhrávali súťaže a stali sa známymi cez veľkú škálu zákaziek pre kancelárske a sakrálne stavby ešte pred 1. svetovou vojnou. V medzivojnovom období navrhovali hlavne obytné sídla pre Viedenskú mestskú samosprávu. Koncom 20. rokov sa obrátili k modernejšiemu štýlu s výškovými budovami v prvej obytnej štvrti Viedne (Herrengasse, 1931-1933). Počas Národno sociálneho obdobia postavili niekoľko mliekární, po roku 1945 navrhli typické výklady a interiérový nábytok obchodov Palmers group.

Diela na Slovensku
------------------

* **Theiss & Jaksch**
* *Dom Nemeckej strany*, Bratislava, Odborárske námestie 3, 1942-1944, v spolupráci s Wernerom Theissom
* *Evanjelický kostol*, Bratislava, Radničné námestie 2, 1924-1929

Strohý, súmerný jednoloďový kostol pozostáva z masívnych objemov bez akýchkoľvek ozdôb. Vrchol hrubej veže nad vstupom tvorí strmý ihlan na pilieroch. Vnútri je valená klenba s priečnymi kalenúrami. Bočnú galériu osvetľujú prevýšené hlavné okná so šikmými parapetmi, priestor pod galériou zasa menšie okná, interiér však ostáva v tlmenom prítmí. Smerom k stupňovitému oltáru podlaha mierne klesá.
* *Areál bývalej továrne Coburg*, Trnava, Coburgova ulica, 1920-1921

Je prvým dielom od Theiss & Jaksch na Slovensku. Patrí medzi prvé diela bezozdobnej modernej architektúry na Slovensku. Komplex sa skladá zo vstupných priestorov a troch prevádzkových budov: nástrojáreň, drôtovňa a zlievareň. Pred areálom je architektonicky striedma skupina bytových domov pre robotníkov a úradníkov. V továrni sa neskôr montovali automobily.
* *Evanjelický kostol*, Pezinok, Grinava, Myslenická 134, 1924-1931, Národná kultúrna pamiatka

Jednoduché tvary sú skôr výsledkom odkazu na stredovekú architektúru, ako dôsledok prichádzajúcej modernej redukcie. Svedčí o tom aj trochu pevnostný, gotický charakter, ktorý budove dodáva veža s malými priezormi a špicatou ihlanovou strechou vsadenou do vytiahnutých múrov nároží. Jednoduchý interiér s vyrezávaným dreveným trámovým stropom s stĺpmi empory dopĺňa už moderná abstraktná geometrická výmaľba pravouhlej apsidy.

Diela v zahraničí
-----------------

Reichsbrücke v roku 1973
* *Letecké ubikácie*, Viedenské Nové Mesto, 1914-1917
* *Banícke ubikácie*, Hüttenberg, 1921-1923
* *Quarin-Hof*, Viedeň, 1924
* *Obytné domy robotníkov*, Bruck an der Mur, 1924
* *Sanatórium*, Bad Schallerbach (Horné Rakúsko), 1924-1925
* *Sandleitenhof*, Viedeň, 1924-1928, v spolupráci s E. Hoppeom, O. Schönthalom, F. Matuschekom, F. Kraussom a J. Tölkom
* *Škola AHS Wenzgasse*, Viedeň, 1930/31
* *Nordsternversicherung*, Viedeň, 1950-1960
* *Most* Reichsbrücke (Ríšsky most), Viedeň, 1933-1936, zrútil sa v roku 1976

Zdroje
------

* MATÚŠ, Dulla; MORAVČÍKOVÁ, Henrieta. *Architektúra Slovenska v 20. storočí*. Bratislava : Slovart, 2002. ISBN 8071456845.  str. 73, 170 – 171, 325, 334, 339 – 340, 407
* MATÚŠ, Dulla. *Slovenská architektúra od Jurkoviča po dnešok*. Bratislava : Perfekt, 2007. ISBN 8080463662.  str. 28, 62, 70 – 72
* Theiss, Siegfried na *AEIOU* (po nemecky)

Autoritné údaje: * GND: 130163619
* ISNI: 0000 0001 2277 7732
* LCCN: n88009044
* ULAN: 500245259
* VIAF: 28170273
* WorldCat: lccn-n88009044